DCC กำไรไตรมาส 2/58 ดีกว่าคาดฐานะการเงินแกร่ง-ปันผลสูงแนะซื้อ
DCC กำไรสุทธิ ไตรมาส 2/58 อยู่ในเกณฑ์ดีที่ 367 ล้านบาท โดยลดลงเพียง 4%เทียบไตรมาสก่อนหน้า อัตรากำไรขั้นต้น ไตรมาส 2/58 เพิ่มขึ้นอย่างแข็งแกร่งแนวโน้ม 3Q58 อ่อนลงตามปัจจัยฤดูกาลแนะนำซื้อ ให้ราคาพื้นฐาน 4.2 บาท
3 ส.ค. 2558

บล.ดีบีเอสฯ ระบุในบทวิเคราะห์วันนี้ (3 ส.ค.) บริษัท ไดนาสตี้เซรามิค จำกัด (มหาชน) หรือ DCC รายงานกำไรสุทธิ ไตรมาส 2/58 ที่ 367 ล้านบาท (+70% เทียบช่วงเดียวกันของปีก่อน แต่ -4% เทียบไตรมาสก่อนหน้า) ทั้งนี้ยอดขายอ่อนลง 2%เทียบช่วงเดียวกันของปีก่อน และ 10%เทียบไตรมาสก่อนหน้า เป็น 1.8 พันล้านบาท ซึ่งเป็นไปตามปัจจัยฤดูกาลและสภาพเศรษฐกิจไทยที่ชะลอตัว
อย่างไรก็ตาม บริษัทมีอัตรากำไรขั้นต้นที่เพิ่มขึ้นอย่างมีนัยสำคัญเป็น 43.3% จาก 40.6% ใน ไตรมาส 1/58 นับว่าแข็งแกร่งมาก ซึ่งเกิดจากการที่บริษัทมีการปรับปรุงเครื่องจักร และต้นทุนพลังงานลดลง (ต้นทุนก๊าซลดลง 31%) นอกจากนั้นค่าขนส่งก็ลดลงตามราคาน้ำมันดีเซลด้วย นับได้ว่าผลประกอบการ ไตรมาส 2/58 ออกมาดีกว่าที่เราคาดการณ์ไว้ สำหรับกำไรสุทธิที่เติบโตถึง 70%เทียบช่วงเดียวกันของปีก่อน นั้นมาจากการปรับปรุงรายการค่าใช้จ่ายในงวดไตรมาส 2/57 โดยบันทึกตัดจำหน่ายค่าความนิยมเข้ามา 103.6 ล้านบาท หากไม่รวมรายการนี้กำไรจะขยายตัว 15%เทียบช่วงเดียวกันของปีก่อน
บริษัทประกาศจ่ายปันผลสำหรับ ไตรมาส 2/58 เท่ากับ 0.056 บาท/หุ้น คิดเป็นอัตราการจ่ายปันผล 100% ของกำไรสุทธิ กำหนด XD วันที่ 10 ส.ค.58 และชำระเงิน 21 ส.ค.58
ฐานะการเงินแข็งแกร่ง ณ สิ้นมิ.ย.58 มีสัดส่วนหนี้สินสุทธิต่อทุนต่ำที่ 0.14 เท่า และมีกระแสเงินสดจากการดำเนินงานดี เนื่องจากสินค้าคงคลังลดลงเป็น 1.54 พันล้านบาท จาก 1.76 พันล้านบาทในสิ้นปี 57  
แนวโน้มผลประกอบการไตรมาส 3/58 คาดว่าจะอ่อนลง เทียบไตรมาสก่อนหน้า ซึ่งเป็นไปตามปัจจัยฤดูกาล แต่เติบโต เทียบช่วงเดียวกันของปีก่อน โดยไตรมาส 3 เป็นช่วงฤดูฝนทำให้การก่อสร้างชะลอตัวไป ประกอบกับปีนี้มีปัญหาภัยแล้งในต่างจังหวัด ทำให้คาดว่าอุปสงค์จะไม่แข็งแกร่งนัก แต่ด้วยราคาน้ำมันที่ลดลงในไตรมาส 3/58 และราคาก๊าซที่จะอ่อนลงในไตรมาส 4/58 จะช่วยให้อัตรากำไรขั้นต้นในไตรมาส 3/58 -ไตรมาส 4/58 อยู่ในระดับสูงมาก ซึ่งเป็นปัจจัยหลักที่จะหนุนการเติบโตของกำไรเมื่อเทียบ เทียบช่วงเดียวกันของปีก่อน
แนะนำซื้อ DCC ให้ราคาพื้นฐาน 4.20 บาท อิงกับ P/E ปีนี้ที่ 20 เท่า เราชอบ DCC ที่มีการบริหารจัดการต้นทุนได้อย่างมีประสิทธิภาพ ทำให้เป็น Lowest Cost Producer ในประเทศไทย บริษัทมีอัตรากำไรขั้นต้นที่สูง Outperform กลุ่มมาโดยตลอด และในปีนี้ได้รับประโยชน์จากราคาต้นทุนพลังงานที่ลดลง ซึ่งมาช่วยชดเชยความซบเซาของยอดขายได้ ฐานะการเงินแข็งแรง และจ่ายปันผลสูง สม่ำเสมอ ด้วยอัตราผลตอบแทนจากเงินปันผลปี 58-59 เท่ากับ 6.0% และ 6.7% ต่อปี (จ่ายทุกไตรมาส)